Klaasen se klappende kolf kelder WindiesHeinrich Klaasen vier die Proteas se oorwinning in Potchefstroom. Foto: Phill Magakoe/AFP. ŉ Beurt op opkikkers. Dít is hoe ŉ mens Heinrich Klaasen se warrelwindkolfbeurt teen die Wes-Indiese Eilande op Potchefstroom kan beskryf. Die Suid-Afrikaner het 119 onoorwonne lopies vanaf slegs 61 aflewerings gemoker om toe te sien dat die Proteas die wenteiken van 261 lopies binne 30 boulbeurte verbygesteek het. Die 31-jarige kolwer het sy spiere gebult en 20 grenshoue gemoker. Hy het juis die kragmeting met ŉ vier vanaf Yannic Cariah se boulwerk beklink. Dit was inderdaad ŉ merkwaardige beurt. Met die Protea-telling op 87/4 het hy net doodeenvoudig besluit om vuur met vuur te beveg en hy het kaalvuis onder die Windies-boulers ingeklim. In Marco Jansen het hy ŉ bondgenoot gekry en saam het hulle 103 lopies vanaf slegs 62 balle om die sesde paaltjie aangeteken. A brilliant unbeaten 119 off 61 balls by Heinrich Klaasen secures a 4-wicket win with 20.3 overs to spare for the Proteas. The series is shared at 1-1.#SAvWI scorecard ???? — SuperSport ???? (@SuperSportTV) March 21, 2023 “Dit was ŉ goeie kolfblad en beslis een van my beter kolfpogings. Ons het probeer om op die toestande te fokus, en nie op die situasie waarin ons onsself bevind het nie. En die kolftoestande was baie goed,” het Klaasen gesê toe hy sy speler van die wedstryd-toekenning in ontvangs geneem het. Vroeër het Jansen met sy vaart en wip beïndruk, terwyl Aiden Markram – wat die kapteinskapleisels in Temba Bavuma se plek vasgevat het – die lopiekrane behoorlik toegedraai het. Markram het slegs 30 lopies in sy tien boulbeurte afgestaan en hy het die belangrike paaltjie van Jason Holder geneem. Die eerste T20-wedstryd tussen die twee spanne word Saterdag op SuperSportpark in Centurion beslis. Wes-Indiese Eilande 260/10 in 48,2 boulbeurte: Brandon King 72, Nicholas Pooran 39 en Marco Jansen 2/46. Suid-Afrika 264/6 in 29,3 boulbeurte: Heinrich Klaasen 119*, Marco Jansen 43 en Alzarri Joseph 3/50. Suid-Afrika: Ryan Rickelton, Tony de Zorzi, Rassie van der Dussen, Aiden Markram (kaptein), Heinrich Klaasen, David Miller, Marco Jansen, Wayne Parnell, Bjorn Fortuin, Gerald Coetzee en Lungi Ngidi. Wes-Indiese Eilande: Brandon King, Kyle Mayers, Shamarh Brooks, Shai Hope (kaptein), Nicholas Pooran, Rovman Powell, Jason Holder, Yannic Cariah, Akeal Hosein, Odean Smith en Alzarri Joseph.